**Կոնստանտին Ռոկոսովսկու հուշարձան** (ռուս.՝ Памятник Константину Рокоссовскому), հուշարձան Ռուսաստանի Դաշնության մայրաքաղաք Մոսկվայում, որը նվիրված է Երկրորդ համաշխարհային պատերազմի խոշորագույն զորահրամանատարներից մեկին, Խորհրդային Միության մարշալ և Լեհաստանի մարշալ Կոնստանտին Ռոկոսովսկուն։ Տեղադրվել է 2015 թվականի ապրիլին Բոգորոդսկոյե շրջանում, Մարշալ Ռոկոսովսկու բուլվարում, թիվ 11 և 12 շենքերի միջև։

Արձանի բացումը նվիրված էր Հայրենական մեծ պատերազմում տարած հաղթանակի 70-ամյակին։ Ձիարձանի՝ մրցույթում հաղթած նախագծի հեղինակներն են Ռուսաստանի Դաշնության ժողովրդական նկարիչ քանդակագործ Ալեքսանդր Ռուկավիշնիկովը և ճարտարապետներ Ս. Շարովն ու Մ. Կորսին։ Հուշարձանը տեղադրել է Ռուսաստանի ռազմապատմական ընկերությունը՝ ժողովրդի նվիրատվություններով։

Նկարագրություն
--------------

Կոնստանտին Ռոկոսովսկու հուշարձանը զորավարին պատկերում է ձիու վրա 1945 թվականի հունիսի 24-ի Հաղթանակի լեգենդար զորահանդեսի ժամանակ, երբ մարշալը ղեկավարում էր շքերթը։

Հուշարձանի բացում
-----------------

Հուշարձանը հանդիսավորությամբ բացվել է 2015 թվականի մայիսի 6-ին։ Բացմանը ելույթ են ունեցել Ռուսաստանի Դաշնության վարչապետ Դմիտրի Մեդվեդևը, Մոսկվայի քաղաքապետ Սերգեյ Սոբյանինը, մարշալի ծոռնուհի Արիադնա Ռոկոսովսկայան։ Ներկա են եղել ՌԴ մշակույթի նախարար Վլադիմիր Մեդինսկին, Խորհրդային Միության և Ռուսաստանի հերոս Արթուր Չիլինգարովը, Հայրենական մեծ պատերազմի վետերաններ։ Բացման արարողությանը հրավիրվել էր ՌԴ-ում Լեհաստանի դեսպան Կատաժինա Պելչինսկա-Նալենչը, որը չէր ներկայացել, քանի որ մարշալի գործունեությունը Լեհաստանի պաշտպանության նախարարի պաշտոնում 1949-1956 թվականներին ժամանակակից Լեհաստանում ընդհանուր առմամբ գնահատվում է բացասական։

Հուշարձանի բացման արարողության ժամանակ վարչապետ Մեդվեդևը հրամանատարի մասին ասել է. «Ռոկոսովսկին մասնակցել է Հայրենական մեծ պատերազմի գրեթե բոլոր խոշոր մարտերին. նրա 16-րդ բանակը գերմանացիներին կանգնեցրել է Կրյուկովո-Իստրա սահմանագծին, որտեղ թշնամին կենտրոնացրել էր հիմնական ուժերը, հուսալով հասնել մայրաքաղաքին»։ Հուշարձանի բացման արարողության ավարտին վարչապետը ալ վարդերի զամբյուղ է դրել հուշակոթողի մոտ, ապա շփվել է վետերանների հետ, որոնց թվում էին նաև նրանք, ովքեր անձամբ ճանաչել են մարշալ Ռոկոսովսկուն։

Ավելի վաղ՝ 2014 թվականին, Մոսկվայի մետրոպոլիտենի Սոկոլնիչեսկայա գծի «Պոդբելսկու փողոց» կայարանին շնորհվել էր «Ռոկոսովսկու բուլվար» անվանումը։

Պատկերասրահ
-----------

* Սավանով ծածկված հուշարձանը՝ բացման արարողության ժամանակՍավանով ծածկված հուշարձանը՝ բացման արարողության ժամանակ
* Հուշարձանի բացման արարողության ժամանակՀուշարձանի բացման արարողության ժամանակ
* Վարչապետ Մեդվեդևի հանդիպումը վետերանների հետ հուշարձանի բացման արարողության ժամանակՎարչապետ Մեդվեդևի հանդիպումը վետերանների հետ հուշարձանի բացման արարողության ժամանակ
* Հուշարձանի բացման արարողության ժամանակ ելույթ է ունենում մարշալի ծոռնուհինՀուշարձանի բացման արարողության ժամանակ ելույթ է ունենում մարշալի ծոռնուհին

Ծանոթագրություններ
------------------

1. ↑  Памятник маршалу Рокоссовскому открыт в Москве
2. ↑  В Москве установили памятник маршалу Рокоссовскому
3. ↑  Медведев и Собянин открыли памятник маршалу Рокоссовскому в Москве

Աղբյուրներ
----------

* На бульваре Маршала Рокоссовского завершается установка памятника великому полководцу(չաշխատող հղում)
* Памятники маршалу Рокоссовскому будут открыты в Москве и Волгограде